**Tájékoztató rendkívüli települési támogatás keretében adható tüzelősegélyről**

**Tisztelt Lakosság!**

Isaszeg Város Önkormányzat Képviselő-testületének Szociális, Köznevelési és Családügyi Bizottsága létfenntartást veszélyeztető rendkívüli élethelyzetbe került, valamint időszakosan vagy tartósan gonddal küzdő személyek részére **egyedi elbírálás** alapján **rendkívüli települési támogatás keretében** **tüzelősegélyt nyújthat**.

**Tüzelősegély** a téli fűtéshez szükséges tüzelő beszerzéséhez adható természetbeni támogatás. A tüzelőszezon az adott év **október 15**–től, következő év **április 15**–ig tart, mely időszakban egy lakcímre, a külön-külön lakásban, szükséglakásban élő családok részére legfeljebb egy alkalommal adható tüzelősegély amennyiben

1. igazolhatóan az adott lakcímen bejelentett, vagy tartózkodási hellyel rendelkeznek, és külön lakásban, szükséglakásban élnek, és
2. a különálló lakás, szükséglakás tényét földhivatali nyilvántartás adataival igazolni tudják, vagy
3. a különálló lakás, szükséglakás tényét a Szociális Iroda környezettanulmány során állapítja meg. A környezettanulmányt a Szociális Bizottság rendelheti el.

A rendkívüli települési támogatások esetében a család egy főre jutó havi jövedelme

1. aktív korúak esetében az 100.000 Ft-ot,
2. nyugdíjban, nyugdíjszerű ellátásban részesülők esetében a 155.000 Ft-ot, valamint gyermekét/gyermekeit/gyámoltjait egyedül nevelő esetében a 155.000 Ft-ot

nem haladja meg.

A személy, illetve család, különös méltányosságból a Szociális Bizottság által, egyedi elbírálás alapján részesülhet rendkívüli települési támogatásban, ha jövedelme meghaladja az a) vagy b) pontban szabályozott mértéket és rendkívüli méltánylást érdemlő körülmény lehetetleníti el átmenetileg a létfenntartását. Ilyen körülmény lehet: veszélyeztetett várandós állapot, súlyos betegség, haláleset, lakóingatlan elvesztése 60 napon belül, gyermek tartásának veszélyeztetése váratlan családba helyezés miatt.

**A hivatal Igazgatási Osztályához benyújtott kérelemről a Szociális Bizottság a soron következő ülésén dönt.**

**A kérelem nyomtatvány**[**https://isaszeg.asp.lgov.hu**](https://isaszeg.asp.lgov.hu/)**oldalról letölthető, vagy a Polgármesteri Hivatal Ügyfélszolgálati Irodájában és a Szociális és Igazgatási Irodában elérhető ügyfélfogadási időben.**

**A rendkívüli települési támogatás keretében adható támogatás megállapítása iránti kérelem elbírálásához szükséges:**

* A kérelmező és a vele közös háztartásban élő családtagjai **rendszeres,** és nem havi rendszerességgel szerzett jövedelméről kiállított (**a kérelem beadását megelőző 1 havi nettó)** igazolások
* **Vállalkozók** vállalkozásból származó jövedelme esetén a kérelem benyújtásának hónapját közvetlenül megelőző tizenkét hónap alatt szerzett jövedelem egyhavi átlagát szükséges cégszerű aláírással igazolni.
* **A nem havi rendszerességgel** származó jövedelem esetén a kérelem benyújtásának hónapját közvetlenül megelőző tizenkét hónap alatt szerzett jövedelméről nyilatkozat,
* A Járási Hivatal által folyósított pénzbeli ellátások igazolása (Határozat) és az ellátás összegéről szóló igazolás.
* Az Állami Foglalkoztatási Szerv ellátást megállapító igazolása (Határozat) és az ellátás összegéről szóló igazolás.
* Nyugdíjjal, vagy nyugdíjszerű ellátással rendelkező személy esetén a Magyar Államkincstár Nyugdíjfolyósító Igazgatóság által megküldött az adott évre vonatkozó **igazolás, valamint a kérelem benyújtását megelőző hónapra vonatkozó nyugdíj/nyugdíjszerű ellátás összegéről szóló igazolás** (nyugdíjszelvény vagy folyószámla kivonat)
* Lakcímkártya, TAJ kártya, személyazonosító igazolvány vagy kártya
* Gyes, Gyet, Gyed és családi pótlék igazolása
* Gyermekét egyedül nevelő szülő esetén a gyermek elhelyezésének igazolása (bírósági végzés), illetve tartásdíj összegéről szóló igazolás (annak hiányában két tanú aláírásával nyilatkozat) valamint bírósági végzés hiánya esetén nyilatkozat a gyermeket nevelő szülőtől.
* A kérelem beadását megelőző 1-1 havi lakásfenntartási költségekről szóló számlák, befizetési csekkek (víz, villany, gáz)

**A kérelem benyújtásakor a kérelmező és a vele közös háztartásban élő családtagjainak személyes iratait** (személyigazolvány, lakcímkártya, TAJ kártya, adóigazolvány) **szíveskedjék magával hozni!**

**Polgármesteri Hivatal**